Raden Antawasesa

Raden Antawasesa putrane Prabu Tuguwasesa (ratu ing Gilingwesi). Satriya digdaya sekti mandraguna. Sejatine iku Raden Antaséna kang namur sarira. Tokoh iki mung tinemu ing wayang purwa lakon Prabu Tuguwasesa.

 Nedya Nelukake Negara Ngastina 
Sawijining dina, Raden Antawasesa dijak ramane nelukake Negara Ngastina. Tindake mung didherekake Patih Yudana, tanpa nggawa wadyabala. Tekan Kraton Ngastina, Raden Antawasesa sigra ngadhep Prabu Duryudana. Nepungake yen jenenge Raden Antawasesa, putrane ratu ing Gilingwesi Sang Prabu Tuguwasesa. Tekane ing Ngastina mundhi dawuhe ramane supaya nglengserake Prabu Duryudana.

Prabu Duryudana kaget lan gumun, dene dumadakan ana wong ngaku putra ratu Gilingwesi. Kamangka ratu Gilingwesi iku Prabu Yudana, dudu Prabu Tuguwasesa. Lan mesthine ing dina iki wis bisa dikalahake dening Prabu Karna sawadyabalane.

Raden Antawasesa atur wangsulan; mula bener pangandikane Prabu Duryudana. Ratu ing Gilingwesi pancen jejuluk Prabu Yudana. Nalika semana dikalahake dening Prabu Karna utusane Prabu Duryudana. Nanging Prabu Yudana bisa lolos saka praja. Manjing wana ketemu Prabu Tuguwasesa lan Raden Antawasesa. Wong loro iku saguh asung bebantu marang Prabu Yudana, ngalahake kraman kang nekani. Wasana Prabu Karna lan balane bisa dikalahake. Negara Gilingwesi bali ing astane Prabu Yudana, nanging Prabu Yudana masrahake negara Gilingwesi marang Prabu Tuguwasesa. Prabu Yudana rila mudhun pangkat, dadi patihe wae.

 Geger Gedhen Negara Ngastina 
Prabu Duryudana ora percaya yen Prabu Karna bisa dikalahake lan Negara Gilingwesi wis karegem ing astane Prabu Tuguwasesa. Antawasesa ngucap, " Ora percaya ya sakarepmu. Sedhela maneh Ngastina uga bakal diregem dening Prabu Tuguwasesa. Wektu iki Prabu Tuguwasesa lan Patih Yudana wis ngenteni ing alun-alun Ngastina. Nek kowe ora gelem medhun saka dhampar keprabon sarana aris, bakal dirodhapeksa." Rampung ucape, Antawasesa banjur metu njaba.

Prabu Duryudana sigra dhawuh marang Patih Sengkuni supaya ngerigake para Kurawa, ngrangket Prabu Tuguwasesa sakanca rowange. Perang ora bisa disingkiri. Raden Antawasesa jebul digdaya banget. Sedhela wae para Kurawa wis dadi bandan kabeh.

Priksa para rayine kabeh dibanda, Prabu Duryudana murinani. Sigra maju perang, ditandhingi Prabu Tuguwasesa. Sawise tandhing yuda cukup suwe, Prabu Duryudana diajar nganti babak bundhas. Patih Sengkuni nedya asung bebantu sarana licik. Tujune Raden Antawasesa ngerti. Sengkuni dicandhak terus dibanda.

 Ngastina Bedhah 
Rumangsa ora bakal menang mungsuh Prabu Tuguwasesa, Prabu Duryudana banjur mlajar anggendring. Pandhita Durna pasrah bongkokan njaluk urip. Pandhita Durna dicandhak banjur dipunji, digawa menyang Kraton Gilingwesi, bakal didadekake pandhita agung ing kana. Durna kaget, nanging ora wani mancahi karsane ratu gagah gedhe dhuwur iku.

Para Kurawa lan Patih Sengkuni kang wis dadi bandan, dipasrahake marang Raden Antawasesa. Satriya ndhugal iku seneng banget atine. Para Kurawa dijabuti brengose, dene Patih Sengkuni sing gaweyane mitenah wong, diwudani, banjur diarak mubeng kuthagara Ngastina. Dadi tontonaning para kawula Ngastina.

 Kapethik saking 

 Mulyantara, Majalah Djaka Lodhang